Gospodine predsedavajući, javljam se zbog povrede člana 27. i 98. Poslovnika Narodne skupštine, koju ste vi počinili, i to po više osnova. Prvo, uopšte nisam od službe Narodne skupštine saznao za nastavak ove sednice, tako što bi me služba o tome obavestila na način kako se to čini prema Poslovniku Narodne skupštine, koje se odredbe shodno imaju primenjivati za slučaj nastavka sednice, jer drugih odredaba ovaj poslovnik nema. Dakle, mi nismo dobili poziv za ovu sednicu. Zašto smo danas ovde? Prosto smo ovde zbog toga što se mora odreagovati na ovom mestu na ovakvu povredu, jer ne bi bilo moguće to učiniti na nekom drugom mestu, bilo kom, sem na sednici Narodne skupštine Republike Srbije, makar na i ovako loše sazvanoj. Dakle, za ovu sednicu saznao sam tako što sam sa svog mobilnog telefona pozvao sekretara Narodne skupštine, gospođu Tamaru Stojčević, u više navrata, dok na kraju nisam, na sopstvenu inicijativu, saznao kada će biti nastavak sednice. Tako sam obavestio članove moje poslaničke grupe DSS-NS i zbog toga smo mi danas ovde. Zato ulažem protest, zbog načina na koji ste zakazali nastavak ove sednice. Drugo, čak i da ste to učinili na način kako to predviđa Poslovnik Narodne skupštine Republike Srbije, krajnje je nefer i nekorektno što ste sazvali sednicu na ovaj način iz najmanje dva razloga: prvi razlog je manje bitan, a drugi je mnogo bitniji. Prvi razlog je da nije korektno i nije pristojno poslanike zvati na nastavak sednice 24 časa uoči nastavka te sednice, a svi znaju da ne postoji nikakav rok koji ističe ili bilo koji drugi razlog zbog čega bi se sednica Narodne skupštine morala nastaviti baš danas, a poslanici Narodne skupštine bili o tome obavešteni, recimo, juče. To je u krajnjoj liniji nepristojno. Nekorektno je jer terate ljude da se lome da dođu iz svojih mesta na sednicu Narodne skupštine, a pri tome ste mogli vrlo lagano da zakažete nastavak sednice dva ili tri dana unapred, kako bi se narodni poslanici mogli pripremiti za tu sednicu. To jednostavno niste učinili. Drugi razlog, za koji javnost ne zna možda dovoljno dobro, sada ću ga podvući, što je ove nedelje u toku letnje zasedanje Parlamentarne skupštine Saveta Evrope. To je jedna državna parlamentarna obaveza ovog parlamenta, koji ima izabranu delegaciju dok se njen sastav ne promeni novom odlukom i koja učestvuje na letnjem parlamentarnom zasedanju Parlamentarne skupštine Saveta Evrope. To možda i nije preče od poslova domaćeg parlamenta, sem ukoliko ne znamo, a vi ste to morali da znate, zato što su drugi ljudi u ovom parlamentu koji su bili na određenim položajima o tome bili obavešteni, odnosno vi ste to znali jer ste potpisali rešenje za naš put. Gospođa Tamara Stojčević, sekretar, to je znala zato što je učestvovala u realizaciji tog posla. Trebalo je da znate da postoje narodni poslanici koji su bili u obavezi da učestvuju na Parlamentarnoj skupštini Saveta Evrope, na letnjem zasedanju koje traje tokom ove nedelje. Još veći problem u tome jeste - šta je na dnevnom redu pojedinih komiteta te Parlamentarne skupštine Saveta Evrope? Na sutrašnjoj sednici Komiteta za ljudska prava i pravna pitanja, kao tačka dnevnog reda, nalazi se izbor izvestioca za izveštaj o stradanju ljudi nestalih na Kosovu i Metohiji trgovinom ljudskim organima. To je bila inicijativa ruske i naše delegacije u Savetu Evrope, kako bi se to pitanje otvorilo. Prvi put od 90-tih godina do danas mi smo došli u situaciju da se jedna takva tragična stvar pojavi na dnevnom redu jednog ozbiljnog međunarodnog foruma, a ovaj put je u pitanju najstarija evropska organizacija država. Naime, zahvaljujući nakaradnom načinu sazivanja nastavka sednice, mi članovi te delegacije nismo u prilici da prisustvujemo tome. Vi možete reći da možemo da biramo šta hoćemo da radimo - da budemo ovde ili tamo. Ali, ponovo podvlačim onu reč koju sam rekao na početku, a to je da je to nepristojnost. To je u najmanju ruku nepristojno, a u drugu ruku nije najmanje ono što treba da istaknem, to je antidržavno. Treće, ništa manje značajno, jeste da sam prvi put sada, otkako sam poslanik u Narodnoj skupštini, doživeo da se zakazuje nastavak sednice bez ikakve konsultacije sa šefovima poslaničkih grupa. [[Aplauz.]] Možda ste se vi konsultovali između svojih redova, u PUPS-u. Možda ste se konsultovali sa Jedinstvenom Srbijom, sa SPS, a moguće i sa Demokratskom strankom, ali svakako to niste učinili sa bilo kojim drugim šefovima poslaničkih grupa, koliko znam od šefova opozicionih poslaničkih grupa, uopšte šefova, jer ne znamo koje su opozicione, a koje nisu, i to ćemo tek da vidimo.
Gospodine Aligrudiću, molim vas. vreme je isteklo.
Dozvolite da završim. Hvala vam što ste me upozorili na vreme. Upravo završavam, pa ću se javiti ponovo. Dakle, vi to niste učinili na način na koji je trebalo da učinite, a koje bi nalagala elementarna pristojnost, gospodine predsedavajući.
Zahvaljujem. Ima reč gospodin Nikolić.
Gospodine Krkobabiću, bivalo je i starijih predsedavajućih ovom skupštinom otkako se ovim poslom bavim, ali vi ste prvi koji je dozvolio da bude uvučen u nečasne radnje, da se pravite kao da ništa ne znate, a vaše akademsko zvanje govori o tome da imate dovoljan procenat inteligencije i obrazovanja da shvatite gde ste se našli i čime se bavite. Da vas podsetim, 11. juna, prekidajući sednicu, rekli ste: "Ovim smo za danas završili rad sednice Narodne skupštine. O nastavku sednice bićete blagovremeno obavešteni. Hvala". Da podsetim, te vaše stručne službe, koje su vas sprečile da sazovete sednicu na kojoj bismo osudili ustav samoproglašene lažne države Kosovo, izgovor vam je bio da su vam stručne službe tumačile Ustav. Da vas podsetim da nastavak ove sednice uopšte niste zakazali. Vi umete da se potpišete, gospodine Krkobabiću, na putnim nalozima, a ne umete na pozivu za nastavak sednice. Vama ništa ne znači poziv za nastavak sednice, jer ste vi predsedavajući, jer vi imate stručne službe i nemate nikakvu odgovornost, gospodine Krkobabiću. Izaberemo predsednika i zaboravi se Jovan Krkobabić, i to kako je on vodio sednicu Narodne skupštine. Naravno, vi ste pokušali još jednu prevaru ovog časa kada sam se javio za reč, ali da prvo razmotrimo sve prevare koje ste vi izvršili sazivajući ovu sednicu. Najpre, sekretarice poslaničkih klubova su obaveštavale poslanike da je za danas u 16 časova zakazan nastavak sednice. Nikakav trag ni dokaz nisu imale, nego su verovale sekretarici sekretara Narodne skupštine, koja im je rekla: "Zovite poslanike telefonom, sutra u 16 časova je nastavak sednice". Ako vi, gospodine Krkobabiću, ne cenite to što vas je narod izabrao za narodnog poslanika, narodni poslanici SRS to izuzetno cene i ne dozvoljavaju da njima manipulišete, baš kao da nisu narodni poslanici, nego zaposleni u vašoj firmi, za koju je dovoljno da ih vi telefonom, preko sekretaričinih sekretarica, obavestite kada će biti nastavak sednice. Dalje, otvorili ste ovu sednicu. Na njoj bi trebalo da biramo predsednika Skupštine. Kada ste dobili predlog za predsednika Skupštine, gospodine Krkobabiću? Pre pet minuta, jer računam da mi narodni poslanici dobijamo kada i vi i da je razlika samo u vremenu koje je potrebno da se predlog odštampa. Kakva vam to prekognicija reče juče da će danas biti izabran predsednik Skupštine i da možete telefonom da pozivate narodne poslanike. Da li ste vidoviti, gospodine Krkobabiću? Ako ste vidoviti, što ste razgovarali sa mnom o sastavljanju vlade, što niste rekli da vam je vaša velika vidovitost već rekla da ćete formirati vladu sa drugom većinom? Gospodine Krkobabiću, rekli ste da ćemo kvorum da utvrdimo prebrojavanjem narodnih poslanika. Zašto vas ne naučiše te vaše stručne službe da najpre morate nas da obavestite da elektronski sistem nije u funkciji, a mi vama ni toliko ne značimo da nam kažete - draga moja gospodo narodni poslanici, mi ćemo vas sada prebrojavati, pošto sumnjamo da vas u sali ima više nego što kaže elektronski sistem. Dalje, gospodine Krkobabiću, trebalo je da u 16 časova utvrdite da li ima kvoruma ili ne. Kvorum za konstitutivnu sednicu je 126 narodnih poslanika, da odredite pauzu od sat vremena, a ne da i mi i cela Srbija, koja kao nešto iščekuje od ovog saziva Narodne skupštine, čekamo kada ćete vi da se smilujete i da počnete da govorite u mikrofon. Mi na takav stil rada, gospodine Krkobabiću, nismo pristajali ni kada ste bili mnogo jači i kada ste bili na vlasti, kada ste zvali policiju da nas izbacuje iz sale, a tek nećemo sada. Tek sada ćete osetiti, gospodine Krkobabiću, da je Srbija u ovih 15 godina, otkako vi niste baš previše aktivni, postala malo demokratska zemlja. (Predsedavajući: Vreme.) Znate šta, mene može da opominje samo predsednik Narodne skupštine. Pošto vi, gospodine Krkobabiću, niste imali pravo da sazovete sednicu Narodne skupštine, onda nemate pravo ni da me opominjete, pošto vi niste predsednik Narodne skupštine. Svuda u Poslovniku piše ''predsednik Narodne skupštine", nigde ne piše da predsedavajući opominje narodnog poslanika. Dakle, vi ste jedan moj kolega, te vaše godine su vas slučajno postavile na to mesto. Nadam se da mene neće, da se neću baviti politikom tako dugo da predsedavam kao najstariji poslanik. Ne bi mi baš služilo na čast. Zaista ne mislim u 78. godina da budem narodni poslanik. Ako ne mogu da potrčim 100 metara, neću ni da budem narodni poslanik. Dakle, vaša funkcija predsedavajućeg, kako je vi tretirate... (Predsedavajući: Gospodine Nikoliću, šest minuta i 26 sekundi.) Otkud vi znate koliko vi imate pravo da me pustite da govorim? Gde to piše u Poslovniku. Recite mi po kom članu Poslovnika vi znate koliko treba da me pustite da govorim? Pogledajte kako sam fin i kako sam učtiv, a uzmite zapisnik sa sednice kada sam biran za predsednika Narodne skupštine. Mi to nećemo sebi da dozvolimo, mi nismo baš toliko nisko pali, ali bogami, danas ćete se vi načekati, naspavati, naslušati i nabuditi. Ova sednica će da traje jako dugo i molim vas da odgovorite na pitanje da li ste pogazili Poslovnik u ovih nekoliko tačaka koje sam pomenuo. Mogu da vam kažem i član 98. stav 2, ali to valjda znaju vaše stručne službe. Hoću da o ovome odlučujemo. Ova sednica ne može da počne dok ne utvrdimo kvorum. Mi svi imamo kartice za elektronsko glasanje, elektronski sistem je potpuno u funkciji. Ako vam ekran ne pokaže 126, nastavka sednice nema.
Reč ima Jovan Palalić.
Povreda Poslovnika, član 98. stav 4. Znate, ima ovde poslanika koji su već nekoliko mandata narodni poslanici i ne pamte da se na ovakav način zakazuje nastavak sednice na kojoj treba da se izabere predsednik parlamenta. Znači, sekretaricu poslaničkog kluba DSS-NS je sekretarica sekretara parlamenta SMS porukom obavestila da će biti nastavak sednice. Takvo nepoštovanje ovog doma, kada se bira predsednik Skupštine, pokazuje na koji način će nova parlamentarna većina vršiti vlast. Ima jedna stara izreka našeg Valtazara Bogišića "Što se grbo rodi, vreme ne ispravi". Ubeđeni smo da će na taj način ova nova vladajuća većina završiti svoj mandat.
Reč ima gospođa Vjerica Radeta.
Dame i gospodo poslanici, pamtimo mi narodni poslanici iz onih prethodnih mandata i vreme kada se na ovaj način zakazivala sednica Narodne skupštine. Pamtimo Natašu Mićić, koja je, takođe, u poslednjem dnevniku neke od televizija obaveštavala narodne poslanike da je zakazana sednica Narodne skupštine. Posle njenog smenjivanja bili smo ubeđeni da to vreme nikada više neće doći u Srbiji. Nažalost, evo opet imamo priliku da moramo da pratimo medije da bismo znali da se zakazuje Narodna skupština. Jedna televizija u 16,30 juče kaže, prema izvorima te televizije moguće je da će se održati sednica Narodne skupštine u utorak ili u sredu. Pola sata nakon toga na drugoj televiziji kažu, predsedavajući zakazao sednicu Narodne skupštine. Gospodine predsedavajući, načinom na koji ste okupili narodne poslanike vi ste povredili dostojanstvo Narodne skupštine, vi ste povredili član 104. Poslovnika Narodne skupštine. Naravno, to nije jedini član koji ste povredili. Povredili ste i član 86. Mi nismo nikakva neformalna skupina ovde. Mi smo poslanici Narodne skupštine, srpski parlament, ima nas 250 demokratski izabranih na poslednjim parlamentarnim izborima. Vi ste nas ovde okupili kao neke ljude sa ulice koje ste usput sreli, niti znamo koliko nas je bilo u sali kada ste kao počeli sednicu. Naravno, opet suprotno odredbama Poslovnika, jer posle 15 minuta niste konstatovali da nemate uslova za nastavak sednice, niti znamo koliko nas je sada u sali. Vidimo na ovom monitoru da je 118 narodnih poslanika u ovoj sali. To znači, gospodine predsedavajući, da ne postoje uslovi za, kako su nam javile sekretarice, nastavak konstitutivne sednice. Vi niste imali ovlašćenja, jer ste vi javnost obavestili pre nekoliko dana da ste, poslušavši stručne službe Narodne skupštine, odbili da zakažete jednu potpuno regularnu i legitimnu i veoma, veoma bitnu sednicu Narodne skupštine, o kojoj su narodni poslanici imali nameru da raspravljaju, o proglašenju ustava samoproklamovane republike Kosovo. Tada niste imali mandat da sazovete Narodnu skupštinu. Onda kada ste to prihvatili trebalo je da kažete ili da vas poduče u službama Skupštine – mada, verujte mi, imam dugogodišnje iskustvo sa skupštinskim službama i nikada se nije desilo da skupštinske službe naprave takav kiks, to je neki drugi problem, nekakav dogovor o kom ćemo svakako raspravljati i danas i ovih dana – ako su vam rekli da ne možete da sazovete sednicu na predlog grupe narodnih poslanika, na kojoj bi se raspravljalo o nelegalnom donošenju ustava na teritoriji Republike Srbije koja ima svoj Ustav, koja je naravno priznata država, i vi niste dozvolili da o tome raspravljamo. Trebalo je da pitate te stručne službe - kako uopšte onda da nastavim onu započetku sednicu 11. juna. Naravno, to niste uradili i ne znam, zapravo nisam sigurna, da li ste i vi znali da će ova sednica biti zakazana danas. Volela bih da narodne poslanike obavestite da li ste i vi dobili SMS poruku. Da li je ova sednica, odnosno nastavak sednice zakazan sa Andrićevog venca? Da li je ovo uradio Boris Tadić ili je to zaista urađeno, odnosno pokušano da se uradi u skladu sa Poslovnikom? Gospodine Boško Ristiću, znam da vi ne možete, a da ne pomenete gospodina Šešelja. Naravno, gospodin Šešelj je... (PREDSEDAVAJUĆI: Molim vas, nemojte dobacivati.) ...hvala na pitanju, predsednik SRS, čovek koji se junački u Hagu bori za srpske nacionalne interese. Mi, njegovi radikali, ovde se borimo protiv žutih kriminalaca. Mi branimo svog predsednika, za razliku od vas koji ste svog ubili.
Hvala lepo, gospođo Radeta. Reč ima gospođica Nataša Jovanović. Molim vas, nemojte dobacivati. Izvolite, izvolite, ovo se ne odnosi na vas, opominjem kolege da ne dobacuju.
Treba, gospodine Krkobabiću, videćete da je gospodin Boško Ristić jedan od poslanika koji ne poštuje disciplinu, ali dobro. Vaše iskustvo u ovih još sat i 15 minuta, koliko nam je danas ostalo da radimo, upozoravam vas da možemo da radimo ovako i da ćaskamo, pošto nismo ni utvrdili kvorum, tačno do 18,00 časova. Sve posle toga ne ulazi u rok vaše službe predsedavajućeg, niti mi možemo da ostanemo u sali, kao ni svi ostali poslanici. Radno vreme Skupštine je do 18,00 časova. Ako ste to hteli da produžite, morali ste da nas obavestite u 16,00 sati. Najpre ste morali nas, narodne poslanike, koji smo aterirali u 15,00 časova na surčinski aerodrom, specijalnim "falkon" avionom koji ste poslali po nas u Strazbur, da obavestite juče da imate nameru da nas vraćate u Srbiju. Pošto ste, meni se čini, vi neki štedljiv i racionalan čovek, ipak ste predsednik PUPS, a smatrala sam, gospodine Krkobabiću, da se vi borite za prava penzionera. Evo, imam majku koja je penzioner, vi ste to takođe, vaš sin i ostali građani Srbije, a njih je preko milion. Trebalo je, gospodine Krkobabiću, da budete toliko štedljivi i da razmišljate, ako ste se već usudili da nas bez obaveštenja po Poslovniku, pozovete da se vratimo u Beogradu, u Narodnu skupštinu, da znate koliko to košta, da dolazi specijalni avion po nas. Znate, znala sam da je gospodin Mićunović ranije, dok je bio predsednik Veća, više provodio u vazduhu nego što je radio u Domu Narodne skupštine, ali da sama to moram da radim kao i ostale kolege narodni poslanici, zaista kao da gori država. Čuli smo, bira se predsednik Narodne skupštine, tek sad dobili obrazloženje, predlog, objasnite, molim vas, da li neki od nas su danas morali da govore u Parlamentarnoj skupštini Saveta Evrope, gde ste nas vi poslali, a niste imali pravo ni da potpišete taj nalog za naš put, zbog čega smo mi ovde morali da se vratimo. Mi smo danas imali nameru pred direktorom Banke za obnovu i razvoj da govorimo o tome kako su penzije male, evo i vaše i svih penzionera u Srbiji, kako su tajkuni sve pokupovali za 2-3 evra po Srbiji, kako narod nema posla, kako nam je propala privreda. Vi ste nas lišili te mogućnosti da danas pred Savetom Evrope, u koju vi tako željno želite da uđete sa tolickim penzijama, a sa ovakvimtroškom za državu, kao što je "falkon", onemogućili ste nas da o tome govorimo. Mislim da je to krajnje neodgovorno, gospodine Krkobabiću, i vi kao predsedavajući imate isključivo samo tu ulogu, morate da znate da ćete ovako ili onako ući u istoriji parlamentarizma, a jednog dana pisaće da je predsedavao Jovan Krkobabiću, koji je na takav način, žureći da napravi jednu neprirodnu koaliciju u kojoj i sam učestvuje, doveo poslanike i celu Narodnu skupštinu i javnost u ovakvu situaciju. Prema tome, mi ćemo da se javljamo od ovih 18 časova, koliko nam je preostalo, da pretresemo još neki član Poslovnika, a onda ćemo u nekom drugom danu, ali molim vas da nas uredno obavestite kada je to, nastaviti da razgovaramo o onome što je nastavak ove sednice, a to je izbor predsednika, sekretara, potpredsednika, radnih tela, pa dok dođemo do te sednice na kojoj se bira Republička vlada ovakva kakvu ste je vi zamislili. Ali, proći će dosta vremena do toga. Ne bih se uzdala u vašu vidovitost, pa ako ste slučajno videli kada je taj dan kada se bira Vlada Republike Srbije ipak vi to negde u svojoj svesti i pomerite malo jer potrajaće to, imamo zakon o vladi, imamo poslovnik, imamo puno toga još da uradimo, a vlada kada bude, ali joj već sada vidim kraj. Hvala.
Reč ima narodni poslanik Dragan Todorović. Izvolite.
Dame i gospodo narodni poslanici, gospodine Krkobabiću, nekako mi je teško da prelamam jezik, lično verujem da ste vi u ovo, ovo što se danas dešava, ili nevoljno uvučeni ili nisu vam službe dale potrebno objašnjenje za nastavak sednice koju ste prekinuli. Mislim, gospodine Krkobabiću, da bi vi trebalo da se sa sekretarom Skupštine, pošto danas od ove sednice neće biti ništa, da se konsultujete i da sledeću sednicu pripremite na način kako podrazumeva Poslovnik, kako su i do sada zakazivane sve sednice kada se birao predsednik Skupštine. Ako eventualno služba ima nekih problema, predlažem da konsultujete gospođu Vučić, koja je to radila na briljantan način i ona će vam objasniti kako treba da zakažete nastavak ove sednice. Inače, vi ćete biti odgovorni za ovo što će se desiti i, nažalost, nije se desilo prvi put. Prošle godine smo imali skoro identičan slučaj u Skupštini grada Beograda, kada je takođe žuto preduzeće zakazalo izbor predsednika Skupštine grada i nije omogućilo odbornicima opozicije da, takođe u skladu sa Poslovnikom, predlože svoje kandidate. Pretpostavljam da znate da je epilog svega toga bilo poništenje izbora predsednika Skupštine. Ono što je interesantnoi što pozdravljam i cenim, jeste da je to uradio ministar iz DS, jer preko takvog bezakonja nije moglo da se pređe i vas je, u najmanju ruku, trebalo da vodi taj primer prilikom zakazivanja ove sednice. Mislim da su prethodni govornici objasnili koliko problema je nastalo zbog ovakvog zakazivanja sednice, ne samo sednice u Strazburu. Poslanici su otišli nekim svojim poslom ili nekim drugim obavezama iz zemlje, morali su zbog ovoga da se vraćaju, a sve je to moglo da se izbegne na vrlo jednostavan način, da radite u skladu sa Poslovnikom, da poštujete sve poslanike u Skupštini Srbije, a ne samo one koji su sklopili određeni dogovor i došli do većine. To je u redu, legitimno, nemamo ništa protiv, Skupština uvek funkcioniše kada dođe do 126 poslanika, odnosno mogućnosti da se izabere predsednik, pa posle toga potpredsednici, da se konstituiše Skupština definitivno. Ali način kako ste vi ovo uradili baca senku na vas lično i baca senku na stranke koje su u ovome učestvovale. Vi ste morali da sazovete šefove poslaničkih grupa, da objasnite da je postignut dogovor, bez obzira da li postoji mogućnost, jer postoji mogućnost da po Poslovniku najmanje 30 poslanika predloži i nekog drugog za predsednika Skupštine. To što je jasno da on neće biti izabran ne menja stvari. To je pravo poslanika da urade i trebalo je da to omogućite svim poslanicima. Ovako vi grubo kršite Poslovnik, zloupotrebljavate to što trenutno predsedavate sednicom Skupštine Srbije, kako bi ostvarili što bržu mogućnost da se izabere predsednik Skupštine, odnosno da se formira nova vlada. Mislim da ova brzina i ovakav početak može da baci veliku senku na rad Skupštine Srbije, baciće senku i na vas, bez obzira što verujem da to niste uradili namerno, niste to želeli, verovatno su vas doveli u zabludu, ali vam predlažem da odmah po završetku ove sednice, najkasnije sutra, pozovete predsednike poslaničkih grupa da se konsultujete i da, na način kako to predviđa ovaj poslovnik, sednica Skupština Srbije nastavi rad, da se izabere predsednik, pa posle toga potpredsednici, sekretar itd. (Predsedavajući: Gospodine Todoroviću, vreme.) Imamo mi vremena, nemojte vi zbog nas da se brinete. (Predsedavajući: Samo vi izvolite, vreme vam je isteklo.) Kad ste mogli da nas vratite iz Strazbura, sad uopšte ne morate da se plašite. (Predsedavajući: Isteklo vam je vreme, budite ljubazni. Molim vas da napustite govornicu, isteklo je pet minuta.) Gospodine Krkobabiću, samo jednu malu opasku, što ste izrekli ovo da je meni isteklo vreme. Srbija ovo gleda, i vas i mene, pa neka ona zaključi kome je vreme isteklo. Hvala.
Narodni poslanik Zoran Krasić.
Na početku, morao bih zbog ovih mladih poslanika i javnosti da kažem o čemu se radi i u čemu se ogleda povreda kog člana Poslovnika. Danas je onaj ko je pozvao poslanike učinio upravo onu povredu onog člana Poslovnika na koji se on i pozvao kada nas je pozivao. Kako da pronađu taj član Poslovnika? Teško da mogu da ga pronađu, ali imam i rezervni član, to su 225. i 226. Smatram da je za ovu Narodnu skupštinu važno da na početku, a imajući u vidu kako se biraju potpredsednici, kako se formiraju odbori i druga radna tela Narodne skupštine i imajući u vidu da ovde treba da bude prisutan duh tolerancije parlamentarizma, dogovora, razgovora, smatram da je načinjena velika greška što je SMS porukama obavljen čin pozivanja narodnih poslanika na nastavak konstitutivne sednice Narodne skupštine. Nije dobro kada se na konstitutivnoj sednici, a ona još nije završena, demonstrira, pa kako ko neka to tumači, da li sila, da li neznanje, da li nešto šizofreno, što na početku pokazuje kuda se ide i kako se ide. Međutim, kada pogledamo ovaj naš poslovnik i odredbe o tome kako se bira predsednik Narodne skupštine, to je suprotno Ustavu Republike Srbije. Sve što je suprotno Ustavu Republike Srbije ne važi. A ono što važi u Ustavu Republike Srbije jeste: da bi ova skupština mogla da radi, ovde mora da bude prisutno 126 narodnih poslanika i to mora da se utvrdi da bi se nastavilo dalje. Naravno, ovde se ne utvrđuje kvorum, ovde se ide dalje po sistemu izdržljivosti. Ako poslanici kritikuju, nikakav problem nije, može i da se odloži početak nastavka konstitutivne sednice, a ukoliko poslanici pokažu inertnost ili ne budu efikasni za čas može, u skladu sa odgovarajućom odredbom Poslovnika, da se izabere šta hoćete. To nas je naučila demokratija, to nas je naučila DS, to nas je naučio DOS. DOS je rekao - palite Skupštinu, palite sedište stranaka, otimajte imunitete političkim protivnicima, šišajte im decu u školskim dvorištima, hapsite ih po 11.000, vršite progon. Ali, to je neka druga priča. O tome ćemo kada dođe odgovarajuća tačka dnevnog reda da podsetimo kakva je evolucija demokratije, kako to neko zamišlja da može da vodi državu, a da ga baš bude briga gde se nalazi KiM. Borka Vučić je bila gospođa par ekselans, svaka joj čast, ako prati prenos, mi je pozdravljamo. Pokazala se kao veliki čovek i kada je bilo kritično sazvala je novu sednicu. Doneta je odgovarajuća rezolucija, deklaracija, međutim, oni kojima je primat verovatno nešto drugo, a ne teritorija, pokazuju veliku dozu neobaveštenosti, pa čak imamo i predsedavajućeg koji nije ni prvi među jednakima. On čak nije ni na pola puta do prvog među jednakima. On je jednom odredbom i činjenicom da je malopre rođen nego ostali dobio mogućnost da u jednom vrlo kratkom periodu predsedava, računajući da godine nose i autoritet, da će svi da pokažu poštovanje prema tim godinama, da na početku pomogne da se, u duhu tolerancije i parlamentarne atmosfere, izaberu oni ljudi koji treba da vode Narodnu skupštinu i radna tela Narodne skupštine. Naravno, to je izostalo, zato što postoji nešto drugo. O tome šta sve može biti drugo, pričaćemo, ali verovatno onog momenta kada nastavak konstitutivne sednice, koja je naprasno bila prekinuta, bude u skladu sa Poslovnikom. Zašto na startu da se krši Poslovnik?
Poštovani gospodine Krasiću, isteklo je vreme.
Po kom članu, gospodine Krkobabiću? Da li biste bili ljubazni da kažete koji je član, s obzirom da je obaveza svakoga koji sedi za tim mikrofonom da kaže - strana ta i ta, poslovnik taj i taj, član taj i taj, prvi stav, drugi stav, treći stav. Molim vas da postupite tako, valjda ste gledali neki put prenos iz Narodne skupštine. Ako ste gledali videli ste da je svaki predsedavajući, predsednik, potpredsednik koji je sedeo na vašem mestu držao ovu belu knjižicu i čitao koji član i koji stav. Da li biste bili ljubazni da u skladu sa Poslovnikom postupite?
Gospodine Krasiću, znate vi to dobro, član 100. stav 2. Imate ga ispred sebe i možete vi to kada hoćete, ali nema potrebe da se oko toga naganjamo. Molim vas, budite ljubazni, isteklo vam je vreme.
Da li biste bili ljubazni da kažete koji je član?
Član 100. stav 2.
Samo ste zaboravili jednu stvar, gospodine Krkobabiću.
Ne znam šta sam zaboravio. Budite ljubazni, imate šest minuta, sedam minuta vremena vam je isteklo.
Gospodine Krkobabiću, šta vi znate, šta ne znate, to mene ne interesuje, ali moram da vam kažem da mi u ovom poslovniku smo tek kod člana 8. Znači, uspešno smo savladali prvih osam članova Poslovnika Narodne skupštine i tu ste napravili prekid konstitutivne sednice. Bilo bi dobro da između 8. i 9. člana pročitate naslov, da vidite i stavite prst i kažete - tu se nalazi Narodna skupština sada. Kada već pričate o članu 100, onda kaže - koji želi da govori o povredi ovog poslovnika daje reč odmah po završenom izlaganju prethodnog govornika. Tako ste i uradili. Tri minuta. Koja tri minuta? Na šta se odnose ta tri minuta?
Budite ljubazni, gospodine Krasiću...
Gospodine Krkobabiću, nisam problem, samo pokušavam da vas ubedim koliko su vas prevarili oni koji su vas savetovali da ovo ovako radite.
Nemojte to da pokušavate nikako.
Znači, vi ste ubeđeni da su vas prevarili. Ako ste ubeđeni da su vas prevarili, onda izvinite i na ovih dva minuta.
Nemojte pokušavati. Hvala vam lepo. Narodni poslanik Momir Marković.
Dame i gospodo narodni poslanici, član 5. važećeg Poslovnika Narodne skupštine kaže - prvoj sednici Narodne skupštine do izbora predsednika Narodne skupštine predsedava najstariji narodni poslanik. Najstariji narodni poslanik, gospodin Krkobabić, tu je na mestu predsedavajućeg samo zato što ga je sudbina tu dovela. Da je kojim slučajem gospodin Mićunović rođen dva meseca ranije, jer koliko znam samo je dva meseca razlika, pri tom ne mislim da bi gospodin Mićunović bio nedonošče, nego bi on sada predsedavao ovde i bio iza nas i daleko bolje vodio ovu sednicu. Gospodine Krkobabiću, vi ste narodni poslanik i ništa više i ništa manje od toga. Vama mesto na kome sedite ne dozvoljava, prvo, da komentarišete izjave narodnih poslanika sa ove skupštinske govornice, drugo, ne dozvoljava vam da ograničavate vreme izlaganja narodnih poslanika, jer kada pogledamo Poslovnik, ovlašćenja predsednika Narodne skupštine nisu i ovlašćenja predsedavajućeg Narodne skupštine. Ovlašćenja najstarijeg poslanika, ovlašćenja onoga ko samo sticajem okolnosti sedi tu, jer to što vi sada sedite, pored vas vidim i četvoro-petoro najmlađih poslanika, koji takođe imaju ista prava, kažu da vam pomažu u radu, to znači da bi svako od njih sada mogao da kaže - gospodine, vaše vreme je sada isteklo. Gospodine Krkobabiću, molim vas, ako već niste na vreme prelistavali Poslovnik, uzmite Poslovnik, pa pre nego što odlučite da nekome od narodnih poslanika uskratite njegova prava, pogledajte imate li vi to pravo u Poslovniku. Naravno, mi poslanici SRS nemamo ništa protiv da vi zakažete nastavak konstitutivne sednice. Konstitutivna sednica se razlikuje od ostalih sednica, jer su ostale radne, na ostalima se donose zakoni, redovne su, a konstitutivna sednica je samo sednica gde treba da se izaberu oni koji će sedeti u skladu sa Poslovnikom tu gde vi sada sedite. Ali, imamo protiv da nas pozivate SMS porukama, imamo protiv da cimate i ljude koji su otišli na godišnje odmore, ili da narodne poslanike koje je ovaj parlament poslao u Strazbur da brane interese Srbije dovlačite, šaljete avion po njih i dovlačite ih na ovu sednicu, koju ste usput rečeno apsolutno mimi Poslovnika zakazali. Mi nemamo ništa protiv vaših koalicionih dogovaranja, nemamo ništa ni protiv toga što ste se sa nama dogovarali danju, a sa njima noću, čak to i razumem, jer ste se noću sastajali, jer niste mogli očima da ih vidite, pa je u mraku malo drugačije. Imamo protiv samo da radite mimo Poslovnika i mimo Ustava. Što se poslanika SRS tiče, ova sednica nije zakazana u skladu sa Poslovnikom, nije zakazana u skladu sa Ustavom i ovo je samo jedna najobičnija sedeljka, pričaonica. Kada budete u skladu sa Ustavom iPoslovnikom zakazali, onda će poslanici SRS izlaziti za ovu govornicu i argumentovano vam dokazivati gde niste u pravu, argumentovano vam pokazati kako trebate da radite još to malo dok se predsednik Narodne skupštine ne izabere. Nemojte da vam padne na pamet da uskraćujete vreme, da određujete vreme, jer na to nemate pravo. Nemojte da vam padne na pamet još da slučajno i nekoga od poslanika kaznite, to može predsednik na predlog parlamenta, vi ne možete.
Molim narodnog poslanika Čedomira Jovanovića da uzme reč.
Poštovani gospodine Krkobabiću, poštovano predsedništvo, dame i gospodo narodni poslanici, prvo želim da vam čestitam na izboru, a potom da zamolim vas, gospodine Krkobabiću, da kao predsedavajući postupite u skladu sa članom 86. koji je povređen. Nema smisla praviti od ove skupštine već u ovom trenutku haos. Prošli put smo birali predsednika parlamenta u pet u jutru, Vladu smo izabrali u ponoć. Mi smo, naravno, spremni da učestvujemo u radu ovog parlamenta, bez obzira što se ne slažemo sa predlogom za predsednika parlamenta, ali su potrebne konsultacije. Gospodin Dačić je predstavnik predlagača, zamolio bih ga da omogući konsultacije šefova poslaničkih grupa tako što će se pozvati na član 98. i od vas, kao predsedavajućeg Narodne skupštine, zatražiti da odredite pauzu u ovom radu republičkog parlamenta, koji zapravo formalno i nije počeo da radi, jer ako nešto možemo da učinimo makar na početku to je da pokušamo da od ove skupštine napravimo bolju od one koja je ostala za nama. Dakle, spremni smo da učestvujemo u radu, želimo da se konstituiše parlament, želimo da što pre započnemo raspravu o budućoj vladi i da se suočimo sa glasanjem o Sporazumu o stabilizaciji i pridruživanju. Spremni smo da damo kvorum. Ako u ovom trenutku kvoruma nema, ne vidimo nikakvu korist u saplitanju, ali dajte da se samo dogovorimo i izađemo iz ovog problema za koji ste vi najmanje odgovorni.
Narodni poslanik Dragan Šormaz.
Naravno, član 98. stav 4, ali kao što je rekao i gospodin Krasić, i član 225. i član 226. Nadam se da mi nećete računati ovo vreme citiranja. Član 98. stav 4: "Predsednik Narodne skupštine obavestiće narodne poslanike o nastavku sednice". Mogu vam ispričati kako sam obavešten o nastavku sednice, biće interesantno. Naime, pored sednice koja se održava u Strazburu i koja je veoma važna za državu Srbiju i gde je, kao što znamo, bila naša delegacija, pored toga obaveza ove Narodne skupštine je i učešće na seminaru Parlamentarne skupštine NATO pakta. Jedan takav smo organizovali u oktobru u Beogradu, a na ovom je trebalo da učestvuju članovi te delegacije, gospodin Marko Đurišić, gospodin Bajatović, gospodin Igor Bečić, moja malenkost. Juče sam došao redovno u Narodnu skupštinu Republike Srbije, bio u svom poslaničkom klubu, video se sa nekoliko kolega, otišao normalno na blagajnu da bih uštedeo ovoj državi, da bi mogle da se podignu penzije, da ne bih išao avionom, nego da bih išao u sopstvenom aranžmanu, svojim automobilom u Crnu Goru, nije daleko. Podigao te putne troškove koji su daleko niži od avionske karte, druge kolege su, koliko znam, išle avionom. Recimo, gospodin Konstantin Samofalov, po mojoj informaciji, trebalo je jutros rano nekim letom da dođe u Crnu Goru na taj seminar. Niko mi ništa nije rekao. Seo sam u svoj automobil, stigao do Podgorice, pozvao telefonom gospodina Palalića, a on mi kaže - na Tanjugu sam video da je sednica Skupštine sutra, kako ti ideš u Crnu Goru? Zovem sekretare, niko ne zna da mi kaže da je Narodna skupština danas. Na kraju, u sedam uveče saznajem, preko sekretarice koja je dobila SMS poruku od sekretara Narodne skupštine, da je zaista zakazana sednica Narodne skupštine, okrećem u Podgorici kola kao odgovoran poslanik. Znate me kao takvog još od 2000. godine, ne želim da se moja kartica tu nađe, nisam Bora Novaković da budem u Solunu a da mi kartica bude ovde, nisam Neda Arnerić da budem u Bodrumu a da mi kartica bude ovde. Okrenem kola, vratim se u Beograd noćas u dva sata da bih prisustvovao sednici Narodne skupštine. Na ovaj način to je zaista sa vaše strane u najmanju ruku neodgovorno. Znači, vi morate da pripišete troškove, ne samo za ove poslanike koji su bili u Strazburu, nego i ove koji su napravljeni za seminar, i molivas da sve te troškove odbijete od svoje plate, da ne bi išlo na račun poreskih obveznika, građana Srbije, i da bi se na taj način uštedelo. Odbijte od svoje plate, gospodine Krkobabiću, ili penzije, ako već hoćemo da uštedimo i vidimo na koji način ćemo doći do tih penzija od 70% od prosečne plate u Srbiji. Čuo sam od G17 da je to nemoguće, više puta, ali videćemo. Da se ne udaljavamo od suštine, suština je gospodo sledeća. Dva dana su se kobajagi vodili javno pregovori. Znači, ono što se pričalo u šupama, rupama, staklenim dvoranama i kafanama, to se ne računa kao javno. Dva dana su se kobajagi vodili javno pregovori, niko ne zna ko se šta dogovorio, licitira se sa resorima, kao da je to najbitnije, kao da nije bitna politika, strategija, način na koji će se voditi država i javnost je počela da postavlja pitanja. Treba skratiti postavljanje pitanja, treba skratiti i uskratiti javnost od znanja i saznanja šta se to u stvari dešava i kakva se koalicija sprema, i zato se radi ovako na brzinu. Gospodine Krkobabiću, poslušajte nekoliko poslanika koji su vam to već preporučili i isto bih vas to zamolio. Zakažite konsultacije predsednika poslaničkih grupa, zakažite normalno nastavak sednice recimo za utorak, da bi moglo da se odradi ovo što je potrebno da se odrati u Strazburu. Posle toga ćemo birati novu vladu. Ovako nećete ništa učiniti. Ovako ćete u najboljem slučaju eventualno krajem sledeće nedelje ili možda za dve-tri nedelje moći da izaberete vladu. Predsednika Skupštine danas sigurno nećete izabrati. Znači, zakažite konsultacije i dogovorite se normalno, onako kako se u svakom parlamentu normalno radi, i onda će sve biti na način na koji Srbija, građani Srbije i javnost Srbije to zaslužuju.
Narodni poslanik Paja Momčilov.
Dame i gospodo narodni poslanici, a u isto vreme i građani Srbije, ispred SRS evo izlazim i ja da ukažem na niz povreda Poslovnika. Konkretno ću da navodim ovde gde je povređen Poslovnik, a voleo bih da mi predsedavajući da odgovarajuće odgovore. Naime, kao što su moje kolege iz poslaničkog kluba SRS ukazale, ovde imamo dva velika problema. Prvo, imamo način sazivanja sednice SMS porukama preko sekretarica, tajno, noću, i imamo pokušaj jednog nečasnog utvrđivanja kvoruma, gde se želi nepostojeći kvorum namaći lažnim brojanjem glasova, kada u isto vreme znamo da imamo elektronski sistem, koji je potpuno u funkciji i koji je potpuno merodavan da se taj kvorum i utvrdi, a i da ga građani Srbije nedvosmisleno mogu videti. Da pođemo od povreda Poslovnika. Gospodine predsedavajući, u članu 9. kaže se - kandidata za predsednika Narodne skupštine može da predloži najmanje 30 narodnih poslanika. Vi ste nama ovakvim načinom hajdučkim onemogućili da predložimo i kontrapredlog, koji bi bio takođe legitiman i legalan. Mi nismo ni znali ko je vaš budući kandidat, pa naravno nismo mogli ni da formiramo eventualno svoj predlog. U članu 10. našeg Poslovnika, gospodine predsedavajući, kaže se: "Predlog kandidata za predsednika Narodne skupštine podnosi se predsedavajućem u pisanom obliku". U narednom redu stoji ovako: "Predsedavajući dostavlja narodnim poslanicima sve primljene predloge kandidata za predsednika Narodne skupštine". Gospodine predsedavajući, vi nama niste dostavili, na regularan i transparentan način, pismeni predlog koji bismo mogli da proanaliziramo i o kojem bi mogli kvalitetno i kvalifikovano ovde da se izjasnimo. Moguće je da vi smatrate da to nije važno, moguće je da vi ovde uvodite hajdučiju iz nekih prethodnih vremena, gde naravno i prebrojavanje znamo kako je funkcionisalo i na koji način. Dalje, želim da ukažem najviše zbog naših građana, ne zbog vas gospodine Krkobabiću, na član 84, gde - predsednik Narodne skupštine pisanim putem određuje dan i čas održavanja sednice Narodne skupštine, sa predlogom dnevnog reda najmanje sedam dana pre dana za koji se saziva sednica. Naravno, ide sledeći red - izuzetno, obaveštenje o vremenu održavanja sednice i dnevnom redu može se dostaviti i u kraćem roku, pri čemu je predsednik Narodne skupštine dužan da na početku sednice obrazloži takav postupak. Zašto vi, gospodine Krkogobabiću, niste obrazložili zbog čega ste ovako hajdučki, necivilizacijski, neevropski, netransparentan način zakazali ovu skupštinu? Molim da mi na to odgovorite. Koji su to motivi? Možda, biću sklon, pošto sam lekar, da vaše godine budu opravdanje za vas, a možda će biti i neko vaše tumačenje da ste neuki u ovim poslovima, da bude za vas opravdanje. Međutim, kao pojedinac sumnjam u to kada sam pročitao kako ste vi tumačili pravnički – da vi ne možete da sazovete zasedanje ovog parlamenta kada je trebalo da se izjasnimo o Kosovu. Da me ne biste opominjali i da bih rekao za pet minuta ono što imam da kažem, samo da vam kažem - nije evropejstvo pojaviti u Armanijevom odelu, gospodine Krkobabiću. [[Aplauz.]] Poštovanje procedure je ono što je Evropa i što je demokratija, to zna i ovaj gospodin kojeg zovete patrijarh demokratije, a koji uživa u ovom haosu koji pravite ovde. Takođe, hoću da vam kažem, prozvali su vas Robin Hud, uživeli ste se mnogo u ulogu Robina Huda i izgleda da ne možete da dočekate da stavite na red zakon, gde ćete 70% penzija dati penzionerima. Ipak, Robin Hud je bio hajduk, a vi molim vas nemojte da budete hajduk. Završiću sledećim: ne sumnjam da ste vi častan čovek, ali ako nastavite na ovakav način da vodite ovu sednicu, više neću u to verovati i reći ću - gospodin Krkobabić je nečastan čovek. [[Aplauz.]]
Narodni poslanik Igor Bečić. (Paja Momčilov, sa mesta: Tražim odgovore, jer sam postavio tri pitanja.) Dobićete. Polako, samo uživajte. Izvolite.
Dame i gospodo narodni poslanici, da smo u 16,00 časova utvrdili kvorum za ovu sednicu mogli bismo da kažemo da će se završiti onako kako je i počela. U svom dugogodišnjem poslaničkom stažu imao sam razna poniženja od strane ponekih predsednika parlamenta, pa evo i sada vas kao predsedavajućeg, da doživim da nam se jutros podsmeva preko 20 parlamentaraca Parlamentarne Skupštine NATO-a, jer ste takođe, kao i mog kolegu Dragana Šormaza, pošto sam juče ovde bio, preuzeo rešenje za službeni put, poslali ste nas u Crnu Goru na tu konferenciju, jer je to naše, obaveza ovog parlamenta. Takođe, došli smo, pa barem da ste nam javili SMS porukom 15 minuta ranije, ne bismo se raspakivali. Nego, stigli smo svi noćas, jutros smo preuzeli materijal, dobili smo SMS poruku, izvinili smo se našim kolegama iz dvadesetak zemalja, parlamentarcima, gledali njihov podsmeh, gde kažu - vi Srbi u srpskom parlamentu ne znate ništa da uradite kako treba, nego vas vaš predsedavajući juče šalje, a danas vas zove SMS porukom da se vratite. A da ne kažem da smo morali da idemo na recepciju da molimo recepcionara da nam ne obračuna pet dana, koliko je predviđeno da platimo, a nismo ostali, da bismo uštedeli ovom parlamentu tih pet noćenja, jer smo morali istog dana da se vratimo. Znači, ovo su neka nova poniženja jer kao poslanik doživljavam od strane predsedavajućeg ovog parlamenta i moram da se pravdam mojim kolegama zašto nešto tako se dešava u srpskom parlamentu. Moje kolege su vam već dale predlog, koji bi trebalo da usvojite, da kao predsedavajući pozovete šefove poslaničkih grupa, što je i pravilo u ovom parlamentu, da se oko svega vrše konsultacije. Da saslušate iskusnije od vas, kao i našeg zamenika predsednika poslaničke grupe gospodina Tomislava Nikolića, koji je toliko godina u parlamentu i ima šta da vas nauči i da vam kaže, i da onda zakažete novu sednicu u skladu sa Poslovnikom i Ustavom, i da ovaj parlament konačno počne da radiono što građani Srbije trebaju i zaslužuju. Hvala.
Gordana Pop-Lazić, izvolite.
Poštovane kolege narodni poslanici, žao mi je što smo nakon 18 godina razvoja parlamentarizma i višestranačja u ovoj državi ponovo na početku. Ubeđena sam da je i gospodin Krkobabić obavešten na isti način o ovoj sednici, kao i svi mi ostali. To može i sam da nam potvrdi. Jer očigledno u ovoj državi demokratije nažalost nema. Postoje neki oligarsi, postoje neka stranačka rukovodstva koja donose odluke o tome kako će državni organi da rade. Verovatno je juče, u kasnim popodnevnim satima, negde u nekoj kancelariji, neki predsednik stranke ili dvoje-troje njih koji se nalaze na čelu tih stranaka, dogovorili su se ko će biti predsednik Skupštine i da bi to moglo danas da se dogodi. Mislim da je gospođa koja je predložena džabe danas išla kod frizera, jer danas nećemo moći da izaberemo predsednika Skupštine. (Galama.)
Molim vas za malo tišine da narodni poslanik može normalno da iznosi izlaganje.
Ne smeta to meni. Imam dovoljno iskustva sa tim. Izvesno je da smo mi na pravno valjan način bili pozvani da konstitutivnu sednicu koja je održana 11. juna. Sednica je zakazana sa pet tačaka dnevnog reda. Evo, predsedavajući, vi ste nakon prve tačke dnevnog reda prekinuli tu sednicu. Ako sami sebi postavite pitanje zbog čega, daćete lak odgovor - zbog toga što se nije znalo ko će biti predsednik Skupštine, niste imali nijedan predlog za mogućeg kandidata predsednika Narodne skupštine. Sada vas pitam - kako ste vi juče popodne znali ko će biti kandidat za predsednika Narodne skupštine, ako ste na današnji dan dobili ovaj predlog, jer evo zaveden je ovde u Pisarnici skupštine sa 24. junom. Dakle, vi ovu sednicu niste mogli da zakažete, niste imali materijal na osnovu koga biste tu sednicu zakazali. Zaista je tužno što smo došli u ovakvu situaciju i što vas niko nije podučio, mada to najmanje vama stavljam na teret, jer dozvoljavamda vi to ne morate da znate, ali oni koji vas pripremaju za ovu sednicu, a ne mislim tu ni na stručne službe, oni su tu takođe nemoćni, moćni su oni koji pokušavaju da stvore ili su već stvorili skupštinsku većinu za formiranje nove vlade, a koje apsolutno ne interesuje ni Ustav ove države, ni zakoni ove države, a ni ovaj jedan niži pravni akt, koji je naš ustav, Poslovnik Narodne skupštine. S pravom kolege poslanici izlaze za govornicu, a vi ne smatrate da je potrebno da im odgovorite na sve njihove primedbe, iako vas član 100. stav 3. i 4. Poslovnika Narodne skupštine na to obavezuju. Zbog toga ću vam taj član 100. stav 3. i pročitati: "Predsednik Narodne skupštine je (vi ste u ovom slučaju predsedavajući, ali na vas se odnosi ovaj poslovnik) dužan da nakon toga da objašnjenje". Zašto vi ne dajete nijedno objašnjenje narodnim poslanicima koji ovde iznose primedbe? Da li za to niste sposobni ili ne pokazujete bilo kakvo poštovanje prema svojim kolegama, smatrajući da oni nisu dostojni vašeg objašnjenja? Verujem da je to upravo zbog sledećeg stava 4. koji kaže: "Ako i posle objašnjenja predsednika Narodne skupštine narodni poslanik ostane pri tvrdnji da je Poslovnik povređen, Narodna skupština će, bez pretresa, odlučiti o tom pitanju u danu za glasanje". Sada vas opet pitam: u kakvom danu za glasanje i kada vi možete da zakažete dan za glasanje? Dakle, doveli ste ovu skupštinu u jednu zaista bezizlaznu situaciju. Okupili smo se danas da malo proćaskamo i da pokažemo javnosti Srbije kako ste vi zamislili da vodite ovu državu u nekom narednom periodu, nadate se četvorogodišnjem, a verujem, kako ste počeli, nećete izdržati ni do Nove godine.
Narodni poslanik Aleksandra Janković.
Poštovani skupe, biću veoma kratka. U međuvremenu sam, da bih poštedela predsedavajućeg, napisala par teza. Ako već licitiramo kako je ko obavešten o današnjem nastavku prvog zasedanja, jedva sam obaveštena, jer nisam imala signal tamo gde sam bila, a bila sam u podrumu, obratite pažnju, ne Bodrumu, podrumu. Dolazeći na ovaj časni skup imala sam prilike da susretnem naše prilično ukuvane sugrađane i da im postavim jedno pitanje i jedno potpitanje. Pitanje je bilo: "Da li ste glasali na ovim parlamentarnim izborima?" Zaista, u 90% slučajeva odgovor je bio "da". Nisam pitala da se izjašnjavaju. Potpitanje je bilo: "Da li znate šta se danas događa u Skupštini Srbije?". U gotovo istom procentu odgovor je bio negativan, iako je to samo blic anketa u mimohodu. Obrazloženje ovoga – "ne, nemam pojma šta se događa" – vredna su spomena baš u ovom domu. "Ne znam, jer nas niko ništa ne pita, džabe smo glasali kada se sad vode neki podzemni razgovori", kažu ljudi. Ili, "kada crveni i žuti prave vladu, narod nema zeleno svetlo za život". Najekstremniji je bio čovek od svojih pedesetak godina, koji je rekao: "Pošto su se ovi kvazievropejci dogovorili, nemamo više ni predsednika, ni premijera, ni Skupštinu, ni Vladu, ostaje nam samo da slušamo strane ambasadore, koji su i naši poslanici i ministri u senci, a zakone ćemo i tako prepisivati od EU, pa nam ne treba ni predsednik Skupštine". Ne mislim da nam je nepotreban predsednik Skupštine. Poštujući činjenicu da se radi o vrhovnoj zakonodavnoj instituciji, mislim da je zaista važno kome će biti povereno njeno rukovođenje. Predsednik Skupštine je, praktično, druga persona Srbije po važnosti. Utoliko mi nije jasno zašto se sa izborom predsednika toliko žurilo i zašto je kandidatura aktuelne kandidatkinje držana u tajnosti baš od naroda i nas narodnjačkih poslanika. Da li se to poslanici dele na narodne, odnosno narodnjačke i ove proevropske, odnosno nenarodne? Da li je strategija "udri brzo i u tajnosti" rezultat paranoje "samo da se neprijatelj ne doseti", i da li je to narod neprijatelj? Krajnje je neprimereno da narod i narodne poslanike o kandidatu za predsednika Narodne skupštine informišu novine i razni "sienenovi" u Srbiji, poput B92. Još je interesantnije da aktuelni predsedavajući nema ovlašćenja da sazove sednicu o tako važnom pitanju kao što je Ustav tzv. nezavisne države Kosovo i Misiji EULEKS-a, zbog čega ga po ramenu tapše i sam predsednik Srbije, koji je, inače, amaterski dr prava. Ako je, oprostite na izrazu, penzionisan za pitanje Kosova i Metohije u Srbiji, kako to da naprasno oživljava po pitanju izbora predsednika Skupštine Srbije? Možda je tek uspostavljena koalicija, koja liči na semafor, jer ima i crvenog, i žutog, i zelenog, naprasno dala veštačko disanje aktuelnom predsedavajućem i povratila mu elan vital; ili je možda činjenica da je kandidatkinja lekar psihijatar bila presudna. Prvi čovek Srbije, koji voli da bude i One man band, pa uzima ovlašćenje i predsednika, i premijera, i predsednika Skupštine, i pekara, i lekara, i slobodnog zidara, i apotekara, jeste psiholog. Prva čovečica Skupštine trebalo bi da ima i malo pojačano dejstvo kao psihijatar. Da li nam to neko ispod žita ubacuje tezu da smo mi ludi i da Srbijom treba da upravlja Veliki brat, a mi samo opušteno da pritiskamo ova dugmeta na semaforu, vodimo decu u Akvalend, kupujemo im, kao nekim svojim sestričinama, u "Zari" i "Springfildu", a onda "kuliramo" narod, jer naš život ne može da čeka? Niti je Srbija luda, niti politički nepismena. Građani su izrazili svoju volju na izborima i nisu nas ovlastili da se penzionišemo i izigravamo "tri palme na otoku sreće". Obavestite građane Srbije, predsedavajući, kako je moguće da se na ovaj način saziva sednica na kojoj se bira predsednik Skupštine, kao druga najvažnija persona u Srbiji?
Narodni poslanik Aleksandar Martinović nek uzme reč.
Dame i gospodo narodni poslanici, stari Grci i Rimljani su smatrali da starost podrazumeva mudrost, razboritost i promišljenost, pa i naša reč "senat" potiče od latinske reči senex, što znači starac. Međutim, kada vidim kako se vi danas ponašate, postavljam samom sebi pitanje da li su stari Grci i Rimljani bili u pravu. Gospodine Krkobabiću, vi ste trenutno prisutni na jednom neformalnom skupu. Ovo nije sednica Narodne skupštine Republike Srbije, zato što nastavak konstitutivne sednice nije zakazan na način kako je to propisano Poslovnikom Narodne skupštine. Ovaj neformalni skup, faktički, ne može da donese nijednu pravno valjanu odluku, a pre svega ne može da izabere predsednika Narodne skupštine Republike Srbije. Pri tome, uopšte ne ulazim u to da li vi imate većinu u ovoj Narodnoj skupštini ili ne. Uopšte ne otvaram pitanje da li ima političkog morala ta većina. Narod će da kaže, kada dođe vreme, da li je moralno da idu ruku pod ruku narodni sledbenici Draže Mihailovića i sledbenici Nenada Čanka. Narod će da kaže, kada dođe vreme, da li je moralno da idu ruku pod ruku oni koji su isporučili i faktički ubili Slobodana Miloševića i oni koji su navodno njegovi sledbenici. Narod će o tome da kaže svoju reč. Samo vam skrećem pažnju gospodine Krkobabiću, da ste vi uzurpirali prava predsednika Narodne skupštine Republike Srbije. Vi možda ne znate šta je to uzurpacija. Pokušaću da vam u nekoliko rečenica ilustrujem o čemu se radi. Godine 2000, moram gospodine Krkobabiću, jer očigledno da se ne razumete, 2000. godine SRS i njen predsednik Vojislav Šešelj poduhvatili su se jednog velikog naučnog posla da objave sabrana dela našeg velikog pravnika Laze M. Kostića. Taj Laza M. Kostić je u svojoj prvoj knjizi Administrativnog prava studentima naveo školski primer šta znači uzurpacija. U 18. veku, u jednom nemačkom gradu, jedan obućar se proglasio šefom policije i počeo navodno da izdaje nekakve naredbe da se ljudi hapse i da se zatvaraju radnje itd. Studenti, dakle, još pre Drugog svetskog rata znaju šta je to uzurpacija nečijih pravnih ovlašćenja. Vama to očigledno ne polazi za rukom. Vi ste, gospodine Krkobabiću, odjedanput preko noći postali političar evropske provenijencije. Pre nekoliko dana mogli smo da čujemo da PUPS i SPS više nisu snage prošlosti, da vi niste nosioci mračnih 90-tih. Vi ste prihvatljivi za Havijera Solanu kao moderni evropski socijaldemokrati itd. Sada vas pitam, kao političara evropske provenijencije, da li ovako radi britanski parlament? Da li ovako radi francuski parlament, nemački, italijanski, španski itd? To su vaši veliki politički uzori. Kada oni budu sazivali SMS porukama nastavak konstitutivne sednice britanskog parlamenta, francuskog ili nemačkog, onda ćete i vi na to imati pravo. Pozivam vas, gospodine Krkobabiću, da odgovorite narodnim poslanicima da li je ovo sednica Narodne skupštine Republike Srbije. Možemo li mi na ovoj sednici da donesemo bilo kakvu pravno valjanu odluku ili mi sada ovde sedimo, ćaskamo i pričamo u vetar. Ne bi bilo dobro, gospodine Krkobabiću, da se ugledate na neke neslavne ličnosti srpske istorije koje su sebi uzeli za pravo da budu tirani, uzurpatori i nasilnici. Srbija i srpski narod takve ljude nikada nisu pamtili po dobru. Vi imate dosta godina. Vas vaše godine obavezuju, pre svega, da budete čovek od autoriteta, da budete čovek od istine i da ne dozvolite da se bruka ugled najvažnije srpske institucije, a to je Narodna skupština Republike Srbije.
Narodni poslanik Vjerica Radeta.
Dame i gospodo narodni poslanici, sada želim zapravo da se obratim stručnim službama Narodne skupštine i to onom delu stručnih službi koje su pod direktnom komandom žutog diktatora Borisa Tadića. Nažalost, mi nemamo parlament, iako su izbori skoro završeni, iako je narod birao svoje predstavnike. Mi u komunikaciji sa ljudima koji bi trebalo da vode ovaj parlament imamo ozbiljan problem, odnosno da se predsedava do izbora predsednika, imamo ozbiljan problem zato što na svako pitanje koje narodni poslanici postavljaju, ne samo danas nego i ovih dana, i na svako pitanje koje javnost postavlja, imamo odgovore, kažu stručne službe ovako, kažu stručne službe onako. Nikada do sada, dame i gospodo, tako nešto se nije dešavalo. Stručne službe rade svoj posao, a najlepše molim one koji slušaju žutog diktatora Borisa Tadića, neka izvole neka to rade u Krunskoj ulici, neka izvole i neka to rade na Andrićevom vencu, a u ovom parlamentu mora da se poštuje pre svega Poslovnik Narodne skupštine. U članu 100. ovog poslovnika, stav 3, nekoliko mojih kolega je podsećalo na stav 3, kaže da je predsednik Narodne skupštine dužan da nakon toga da objašnjenja. To "nakon toga" odnosi se da je narodni poslanik dužan da navede koja je odredba Poslovnika, po njegovom mišljenju, povređena kada se poziva na povredu Poslovnika. Mi smo danas ovde imali nekih petnaestak narodnih poslanika koji su ukazivali na povrede Poslovnika, maltene od člana 1. pa do poslednjeg člana ovog poslovnika, i mi nismo dobili ni jedan jedini odgovor. U obavezi ste, gospodine predsedavajući, da onoga ko vam je rekao da na ovaj način okupite nas kolege, a inače nemam ništa protiv što smo se mi danas videli, pozdravili, porazgovarali. Ali, nije bilo potrebe da nas neko posebno poziva na ovakvo viđenje. Mogli smo to i neformalno da uradimo na nekom drugom mestu. Ne smemo da rušimo dostojanstvo Narodne skupštine. Dostojanstvo Narodne skupštine ruši se upravo na načine na koji se danas ovde pokazuju. Mi uporno ukazujemo na to da nije u skladu sa Poslovnikom zakazana sednica. Uporno ukazujemo da u ovom momentu ne znamo koliko je narodnih poslanika u sali. Uporno pokazujemo da ne znamo koliko je narodnih poslanika bilo u sali kada je, ne znam šta bih rekla, otvoren nastavak ovog što vi pokušavate da nazove sednicom, a mi tvrdimo da ovo nije sednica Narodne skupštine, i mi ne dobijamo nikakav odgovor na naša pitanja. Naravno, mi sve to ne pitamo zato što ne znamo. Mi znamo da smo u pravu. Mi znamo da ste učinili sve ove povrede Poslovnika o kojima smo danas govorili. Želimo da građane Srbije upoznamo sa onim šta ih čeka već od danas, šta ih čeka kada Boris Tadić uzme svoju palicu u ruke i kada je u pitanju Vlada. Vidite, Skupštinom već uredno "upravlja", to građane Srbije čeka i kada se formira ova nova vlada, koja će biti pod patronatom Borisa Tadića. To je razlog zbog čega mi insistiramo na svim ovim povredama i molim vas, gospodine predsedavajući, konsultujte nekog od tih ljudi iz stručnih službi, da vam sugerišu ili da nam oni objasne ko ih je ovlastio. Evo, moje konkretno pitanje za sekretara Skupštine - da li je gospođa Tamara Stojčević dobila nalog od Borisa Tadića da obavesti sekretarice poslaničkih grupa da one obaveštavaju narodne poslanike da će danas nešto da se dešava? Jer nijedna nije znala ni dnevni red, ni zbog čega se sastajemo, ni da li ćemo dobiti nešto u pisanom obliku? Dakle, molimo da dobijemo odgovor na to pitanje. Ostalo je još svega deset minuta do kraja rada današnjeg radnog dana. U tom periodu nema, gospodine Boško Ristiću, znam kako vi ne poštujete Poslovnik. (Predsedavajući: Gospođo Radeta, vreme.) Završavam, završiću do šest, ne brinite. Dakle, znam kako vi, gospodine Ristiću, poštujete Poslovnik, sećamo se i vremena dok ste vi bili predsednik Administrativnog odbora, kada ste oteli mandate svojim kolegama, pa je u Skupštini bili 308 narodnih poslanika. Vi što ne umete ništa nego sve vreme se onako ko lud na brašno, što bi rekao naš narod, nemate razloga,. ništa nije smešno, tužna je, jadna je Srbija dok joj se dešava ovo što se danas dešava, dok nam Boris Tadić na ovaj način vodi i Skupštinu, i sutra vladu. Naravno, građani Srbije ne mogu da očekuju ništa bolje ni od te vlade, nažalost ni od vladajuće većine u ovom parlamentu. Videćemo, mi smo tu da ukazujemo na sve vaše propuste i vrlo smo strpljivi, gospodine Ristiću, imamo vremena, nećemo vas ostaviti na miru. Gospodine Srđane Milivojeviću, čvrsto ste mi obećali da nećete dobacivati dok sam za skupštinskom govornicom, toliko niste mogli da izdržite. (Predsedavajući: Budite ljubazni, molim vas.) Završavam, gospodine Krkobabiću, a vas još jednom molim, da ne biste trpeli kritike ostalih narodnih poslanika, odgovorite na sva ova pitanja, obavezuje vas Poslovnik na to, pa onda da vidimo kako ćemo i kada ćemo nastaviti dalje.
Poslanik Aleksandar Janković ima reč. (Nataša Jovanović, sa mesta: Aleksandra Janković, ona je već bila.) Onda Nataša Jovanović.
Gospodine predsedavajući, dr Jovane Krkobabić, zamolili ste tako da vas oslovljavamo, pošto smo vas mi upozorili da je naš kolega Paja Momčilov doktor, vi ste rekli, pa ni oni mene ne oslovljavaju. Izvinjavam se, vi ste doktor i moram sada da vam kažem šta je prva asocijacija na vašu novostvorenu koaliciju i na vaše ponašanje. Naime, vi ste se našli u nebranom grožđu, to je očigledno, kao gospodin koji predsedava i ima tu ulogu možda ste pomislili u prvom trenutku, onda kada smo i mi sa vama razgovarali o nacionalnoj vladi, o boljoj budućnosti za sve naše građane, za penzionere, da sačuvamo našu otadžbinu, da branimo Srbe sa KiM, da se zajedno borimo za prosperitet i bolju budućnost našeg naroda i svih njenih građana, a sada ste posle 15 dana došli u situaciju da vas ljudi povezuju sa Galatasarajem iz Istambula, jer taj šampion Turske u fudbalu ima te boje, crveno žute, ili da vas povezuju sa snagama prošlosti i haosa, a ove druge koji su vaši koalicioni partneri, bezumlja i pre svega otimačine i pljačke države i naroda. Ne vidim kako vi lično doživljavate što ste se našli u toj situaciji i kako vreme prolazi biće vam sve gore i neprijatnije. Moram da vas, s obzirom na to da uvažavam i vaše zvanje i to što se nalazite na tom mestu, ipak upozorim, kao neko ko ima, mogu slobodno da kažem, drugo decenijsko parlamentarno iskustvo, da vi duboko grešite. Prvo, sada se nalazite u jednoj situaciji da sedite na mestu predsednika Skupštine u ulozi predsedavajućeg, a da ne znate šta se ovde dešava. Gospodine dr Jovan Krkobabić, u sali se nalaze ljudi koji su narodni poslanici. Prvo nam objasnite, na osnovu čega ste vi ustanovili da nas ima toliko i toliko u sali. Ako pogledate, videćete na sistemu za elektronsko glasanje da stoji broj 80. Najpre, to nije tačno. Boško Ristić je u ono vreme haosa i bezumlja Dosovskih snaga, kada je pisao preambulu Ustava koju nikada nije završio, pa je onda glasao za ovaj aktuelni Ustav, pa je napadao ustavne odredbe i ponašao se onako kako se ne bi ponašao jedan čovek koji je prvo pravne struke, a drugo, ko pretenduje da štiti pravo i najvišu zakonodavnu vlast, on je upravo insistirao na tome da poslanici imaju kod sebe identifikacione kartice, što bi bivša predsednik Skupštine rekla - identifikacione kartice, ona je mislila da je to nešto - in, pa je rekla identifikacione, a u stvari se govori o identifikaciji. Mi treba da se identifikujemo i da znamo ko smo, a mi to ne možemo. Evo iz kojih razloga. Nisu samo razlozi tehničke prirode, već ovog haosa koji se stvara jednom takvom koalicijom. Gospodine Krkobabić, mi prvo uopšte nemamo te validne kartice. Mi smo danas u privremenom poslaničkom stanju u ovoj sali i imamo privremene kartice za identifikaciju, a neki od nas to nemaju, jer, kako se ko snašao. Najpre, službe nisu imale dovoljno vremena za one poslanike koji su i ranije doneli svoje fotografije u prvom danu, kada su verifikovani mandati, da taj posao završe do kraja. Prošlog puta smo čekali tri ili četiri meseca da nam Oliver Dulić potpiše naše poslaničke legitimacije, a sada se nalazimo u situaciji da prisustvujemo nečemu što se odigrava u domu, odnosno u zgradi Narodne skupštine, u jednoj od njenih sala, pošto imamo onu svečanu i ovu kao radnu, koja je produkt tog realsocijalističkog vremena, jer smo na osam metara ispod zemlje u podrumu, što bi rekla koleginica Janković. Mi sada razmišljamo o tome šta smo mi ovde i kakav je ovo skup. Sa naše strane možete da vidite da su naša lica, ipak, iako je ovako teška situacija, iako znamo da nas velika neizvesnost očekuje, pogotovo sa takvom vladom, ozarena. Zbog čega? Zato što znamo da narod gleda u nas srpske radikale i zna da ćemo do kraja da se borimo za njihova prava, i penzioneri, i poljoprivrednici, i radni i svi oni koji su ostali bez posla. I zato što ćete imati zaista mnogo muke da u takvom načinu rukovođenja sednicom, a pre svega načina kojim ćete da vladate, objasnite građanima kako ste ih pozivali u izbornoj kampanji da se borite za njihova prava, da opravdate to ovako lošim postupcima i ovakvim ponižavajućim, nipodaštavajućim odnosom prema nama koje su građani izabrali. Nemojte da mislite da to građani sada ne vide. Svi smo mi došli iz nekih sredina, svi mi smo suvereni, narod je na nas preneo to svoje pravo da zastupamo njihove interese. Šta mislite kako se sada osećaju građani koji vide da vi tako, u pravom smislu reči, vi i nadležne službe koje vas uvlače u to i ova vaša žuta koalicija, na takav način rukovodite sednicom koja, uzgred budi rečeno, sada prekida rad, jer je nekoliko minuta do 18 sati... (Predsedavajući: Uvažena gospođice Jovanović, vreme je.) Jeste, vreme je, još dva minuta možemo danas da prisustvujemo ovome što se zove navodno skupština. Zamolila bih vas, pošto nemamo mogućnosti jer nemamo te validne identifikacione kartice, gospodine Krkobabiću, da u preostala tri minuta ipak, da bi to ostalo zabeleženo, ustanovite koliko je narodnih poslanika prisustvovalo današnjem zasedanju, ako to tako može da se nazove. To ste bili u obavezi prvo da uradite u 16 časova, kada ste nas pozvali i na takav način... (Predsedavajući: To smo pokušali, pa ste nas onemogućili.) Oni su vas obavestili da sistem za elektronsko utvrđivanje broja poslanika verovatno nije u redu, a sa druge strane, realno vam govorim da narodni poslanici koji fizički prisustvuju u sali nemaju ni kartice preko kojih mogu da se identifikuju. Ajde da pođemo od te prve lekcije, krenite redom, ali danas je isteklo vreme za to. Dakle, to možemo nekog drugog dana, kada budete uredno zakazali nastavak ove sednice.
Izvolite, gospodin Ivica Dačić. (Odustao je.) Gospodin Zoran Krasić ima reč. (Tomislav Nikolić, sa mesta: Ne može više da ima reč, 18 časova je.) Izvolite, gospodine Ristiću. (Tomislav Nikolić, sa mesta: Sednica traje do 18 časova.)